## La Generalitat licita les cinc parcel·les posades a disposició per l’Ajuntament d’Alacant per a construir unes 220 vivendes protegides en el marc del Pla VIU

*** Una part de les vivendes construïdes i un local per a ús públic s’incorporaran al parc municipal de vivenda en concepte de permuta
* El termini de presentació d’ofertes finalitza el 26 de febrer**

La Generalitat, a través de l’Entitat Valenciana de Vivenda i Sòl (EVHA), ha licitat les cinc parcel·les que recentment l’Ajuntament d’Alacant va posar a la disposició del Pla VIU, que impulsa la Generalitat, per a la construcció d’unes 220 vivendes de protecció pública en la ciutat.

Això ha sigut possible gràcies a la subscripció d’un conveni de comanda de gestió mitjançant el qual l’Ajuntament d’Alacant ha encarregat a l’EVHA la licitació mitjançant permuta a canvi d’obra futura de les cinc parcel·les municipals.

L’objectiu d’esta nova iniciativa del Pla VIU és augmentar l’oferta de vivenda protegida a través de la col·laboració publicoprivada i la mobilització de sòl públic perquè promotors privats construïsquen vivendes a preu assequible.

El secretari autonòmic de Vivenda, Sebastián Fernández, ha destacat el bon ritme en el qual s’està desenrotllant el Pla VIU i ha posat com a exemple el cas de la ciutat d’Alacant. “En estos moments tenim més de 730 vivendes protegides en diferents processos de desenrotllament, la qual cosa permetrà, a mitjà i llarg termini, donar resposta eficaç a la necessitat de vivenda a preus assequibles”, ha manifestat.

Les parcel·les ara licitades estan situades en l’avinguda Jaume I, els carrers Infermera Angelina Ceballos, Metge Ricardo Ferrer i Banda Los Claveles i en l’avinguda de Dénia.

En concepte de permuta per les parcel·les, l’Ajuntament preveu rebre entre 20 i 30 vivendes protegides i un local que destinarà a ús soci comunitari en la parcel·la del carrer Infermera Angelina Ceballos, en el barri Joan Pau I. El termini de presentació d’ofertes finalitza el pròxim 26 de febrer.

El mecanisme seleccionat per a l’impuls a la construcció d’estes vivendes a Alacant ha sigut la permuta a canvi d’obra futura. Gràcies a este instrument de col·laboració publicoprivada, l’administració pública cedix el sòl als adjudicataris que, a canvi, entreguen un nombre determinat de vivendes que passen a formar part del parc públic.

En les promocions previstes en els carrers Metge Ricardo Ferré, Jaume I, Banda Los Claveles i avinguda de Dénia es construiran al voltant de 165 vivendes, de les quals es preveu que, entre 20 i 30 vivendes, es destinen al patrimoni municipal de vivenda com a resultat de la permuta.

En la quinta promoció, prevista en el solar del carrer Infermera Angelina Ceballos, s’alçarà un edifici amb unes 56 vivendes, més un local d’ús soci comunitari. Este local també passarà al patrimoni municipal d’Alacant.

Fecha: 26/11/2025